Hlina, Alojz, poslanec NR SR (2015-03-13):
Vážená pani predsedajúca, vážený pán minister, vážené kolegyne, kolegovia, v tejto – ako teda zvykne byť dobrým zvykom – komornej atmosfére piatkovej, dovoľte uviesť krátke poznámky. Ale skôr ešte, ako poviem, celkom ma zaujíma tá procesná záležitosť, lebo včera pán Pellegrini, i keď ešte to by som mu prípadne odkázal, lebo údajne sem mala prísť nejaká nová kultúra. Ja si pamätám, ako uvádzal, že prečo je potrebné v stredu nehlasovať o piatej, lebo že priebeh rokovania ukazuje, že nebude o čom, čo vôbec nebola pravda. Nakoniec sme sa dozvedeli, že bolo potrebné zrušiť hlasovanie preto, že pán Pellegrini išiel na oslavu MDŽ. Viete, mne to naozaj príde trošku, prepáčte, úbohé, hej. Čiže stať sa rukojemníkom, že Národná rada sa stane rukojemníkom osláv MDŽ v NTC a pán predseda to ešte, však to mohol prípadne povedať alebo to mal ináč povedať, s väčšou noblesou. Hej? Ale povedať, že priebeh rokovania nenasvedčuje o tom, že bude o čom hlasovať? Bolo o čom hlasovať. A tu zas procesne, včera, to tiež ma zaujíma, tu sa šachuje. Máte tam, prvá účinnosť bola 1. 4., v spoločnej správe je 1. 5., teraz pán spravodajca vyňal. Vy sem prídete iba ráno, máte sem tri body a predstavíte iba jeden? (Obrátenie sa na predkladateľa.) Tak je to, pán minister? Máte tu tri body, predstavujete iba jeden? Povedzte mi niekto, v čom je toto logika. Viete, čiže to sú naozaj že zvláštne ťahy, proste tu, veď to nie je vec Národnej rady. To proste vás sem niekto zase rýchlo poslal, lebo niečo sa ide diať. No proste je potrebné 1. 4., zrazu sa zbadali, viete, 1. 4. musí to byť, lebo niečo sa ide udiať. Však sa asi dozvieme. Ja sa pokúsim ľuďom povedať, že čoho ste schopní, prosím vás pekne. A ešte si dovolím namietnuť znova aj takú procesnú záležitosť. Pri úvodnom slove ministra zaznie, že ten zákon upravuje, neviem čo, proste je svätá vec. To je normálne písmo Františka z Assisi pomaly. A prečo nepoviete, že tento návrh zákona znižuje podmienky na udelenie investičnej pomoci? Prečo ste to neuviedli? Prečo? To je mimoriadne nekorektné. Viete, vy hovoríte, že to, to, to, ale to, že znižujete nároky na vytvorenie pracovných miest, to sa neuviedlo v úvodnom slove. Ja si dovolím tvrdiť, že to je podstata tohto zákona. Viete, to je esencia. Predstavte si, že by sem niekto doniesol zákon o vzdelávaní, rýchlo len, nemám to prerozmýšľané, o vzdelávaní, ale v zásade by to bol zákon o nejakých vodných skrutkách. Čiže to je, svojím spôsobom to vôbec nesedí. My tu máme zákon o investičnej pomoci, ktorý hovorí o tom, že za určitých okolností môžme niekomu pomôcť, ale za to, že ti pomôžeme, chlapče, vytvor, zamestnaj. Ale my sme ten zákon, my sme ho už zdecimovali tak, že už teraz len 40 ľudí. 40 ľudí stačí, to je LIDL, rozumiete, to je jedna predajňa. Zákon, veľký zákon, o ktorom môžme principiálne hovoriť za určitých okolností, hladové doliny, Gemer, neviem čo, áno, poďme o tom rozprávať, ale čo ste z toho zákona urobili? Čo ste z toho zákona urobili? Teraz po prijatí tejto novely je ten základný parameter zákona o investičnej pomoci, to znamená, že pomôžeme, aby ľudia mali robotu, tak zostane 40 ľudí. To znamená a vždycky je to cui prodest, vždycky je to, v koho prospech je toto prichystané. Vždycky. Cui bono, cui prodest, to zas sa niekto ozve, že jak sa to povie správne, mne to je... V koho prospech je toto prichystané? Do 400, fabrika do 400 ľudí je, v zásade 10 % je 40 ľudí. Ak teraz zmeníme parametre, že je parameter vytvoriť 40 miest. To znamená, že sa to týka fabriky, ktorá teraz zamestnáva viac ako 400 ľudí. My sa za chvíľku asi dozvieme, že kto dostane podľa tohto nového zákona investičnú pomoc, ale nemusí vytvoriť pracovné miesta. Tých 40 ľudí zamestná kedykoľvek za tie milióny euro, čo dostane. Ľudia, pre vás to hovorím, prípadne naozaj buďte kritickejší k tomu, nestačí dostať karafiát. Nestačí Nikodým, nestačí jedna pesnička z Elánu, buďte, prosím vás, trošku kritickejší. Je naozaj zákon o investičnej pomoci, ktorý v zásade hovorí o tom, že vláda, a keď je to veľký projekt, to je zase absurdný paradox tejto krajiny. Keď je to malý projekt, tak vláda, a keď je to veľký projekt nad 200 miliónov, tak samotný pán minister proste o tom rozhoduje. To by jeden neuveril, ale je to tak. Rozhoduje o tom, že tá firma dostane pomoc, že nemusí platiť dane alebo priamu investičnú, o tom rozho...; ale to nie sú Pavlisove peniaze. Nie, určite nie. Pán Pavlis, práve naopak. Ja by som ináč navrhol, ak by sa dalo, že keď sa niečoho zúčastní vaša firma, nech pre istotu vyhrá, lebo my riskujeme strašne veľa. Už vyhrajte, na čo siahnete. Staňte sa kráľom Midasom, na čo sa pozrel, získal, lebo to je lepšie. Pre túto krajinu je lepšie, že keď si zaumienite, niečo, či upratovať mesto; inač to portfólio je fantastické. Ja som v Číne prežil roky, tam sa smiali z firiem, ktoré vyrábajú zápalky a sústruhy. To je šuviks oproti tuná portfóliu niektorých našich ľudí, ktorí vedia jeden deň upratovať ráno ulice bratislavské a potom byť odborníkom na lodnú logistickú dopravu a prevádzkovanie prístavov. To je, klobúk dole. To Číňania tomu nerozumejú a treba sa ísť učiť tu, že aké je schopné mať niekto široké portfólio záberu a vedieť to manažérsky riadiť. Celé je to o tom, vážení, že z peňazí štátu, z peňazí daňových poplatníkov niekto ide rozdávať, to už je, samozrejme, ten ďalší faktor, že to ničíte trh. Ja sa čudujem tej Európe, že či to tam nedoletí, že čo vy tu stvárate? Veď tá Európa sa to raz dozvie, že čo vy tu, lebo vy deformujete, ja verím, že tam sú ešte akí-takí múdri ľudia, ktorí si povedia, že neblázni, čo tam bláznia na tom Slovensku. Vy naozaj idete poskytovať, vy ste poskytli investičnú pomoc Fiľovi, ktorý ju vôbec nepotreboval, ktorý by to postavil, ten kogeneračný kotol tak či tak, to je samozrejmé, a to už nehovorím, že ste mu poskytli duálnu, lebo teraz sa zaradil ešte do odberateľov, ale nebo, podnikateľské nebo na zemi niekto má vytvorené, niekto sa tam dostane, niekto nie. Teraz ste poskytli investičnú pomoc Duslu Šaľa. Vám garantujem, že tá výrobňa amoniaku či čoho by tam bola tak či tak. Tak či tak, ale keď sa dalo, tak sa dalo. Rozumiete, celý zákon je o tom, urobím to, skúsim teda na porovnaní dvoch zákonov, ktoré sú v tomto, ľudia sa možno naučia aj iste, že o čom tie zákony sú. O investičnej pomoci a reštrukturalizácii. Na týchto dvoch zákonoch vám zadokumentujem, že čoho sú ľudia zo Smeru schopní. Takže vykuchali zákon o investičnej pomoci takým spôsobom, čo bolo esenciou, že pomôžeme, ale zamestnaj, nie. Ideálny prípad, pomôžeme ti, ale zamestnaj v ťažkých regiónoch, ťažko skúšaných, nie. Teraz z toho vykuchali, pomôžeme ti, keď sa dohodneme. To je zjednodušene teraz tento celý, tak skončil zákon o investičnej pomoci na Slovensku. Zákon o reštrukturalizácii v zásade hovorí o tom, že teoreticky môže sa firma dostať, fabrika do problému, môže. Môže byť, ja neviem, zemetrasenie, povodeň, neviem čo, nezaplatí jej, vis maior, mimo jej moci a vtedy môžme hovoriť, že ťažko skúšaná fabrika, ja neviem, na Horehroní s tradíciou, výrobným produktom má zmysel ju reštrukturalizovať, aj pre sociálne úlohy. A čo ste vy urobili zo zákona o reštrukturalizácii? U nás reštrukturalizujú obchodníci. Obchodníci, ktorým bolo zaplatené. Obchodníci, ktorí dostali zaplatené od štátu. To znamená, štát zaplatil, poctivo zaplatil, nič sa nestalo, oni peniaze dostali a povedali si, máme krytie SMER-u, mediálne domy mlčia, úplne až tragicky mlčia mediálne domy nad tým, že čo sa deje s ľuďmi. Tisíce rodín budú postihnuté účelovou reštrukturalizáciou SMER-u. Firiem, ktoré kryje SMER. Desaťtisíce a raz sa vám to stane pravdou. Raz vám to tí ľudia si to rozmenia na drobné, presne, ten karafiát uschne v tej váze a tí ľudia si povedia, pravda bola niekde inde. A pravda je tam, že účelové reštrukturalizácie sú presne o tom, že ich kryjete a poškodia desaťtisíce rodín na Slovensku, pretože niekto si povedal, že si to môže dovoliť. Vy ste zneužili tento zákon. Tým firmám sa nič nestalo. Tie firmy dostali zaplatené, tie firmy dokonca investujú. Prosím vás, veď Široký stavia obchodné centrum, vilu na Bahamách, ale biedakov na Kysuciach, v Michalovciach, neviem kde, v Kežmarku možno nejakí sú, tak škrípu zubami, že nedostanú zaplatené. To je presne ten náš systém. To je presne to, že dostali ste dva zákony, ktoré majú zmysel. Ja nespochybňujem zmysel zákona o investičnej pomoci aj zmysel zákona o reštrukturalizácii, ale keď ho dáte do rúk takýmto ľuďom, tak vám, pozrite, čo z nich urobili. Teraz tu sedí minister, ktorý hovorí, že chce zničiť esenciu toho zákona, lebo esenciou toho zákona je to, že majú ľudia dostať robotu. V úvodnom slove to nepovie, vy sa na to nepýtate a v pondelok či utorok, či kedy to schválime. To je celé. A ľuďom treba povedať pravdu: Bez hanby, bez kúska hanby. Čiže ja som zvedavý, čo príde, aký geniálny investičný projekt, ktorý nemusí zamestnať ľudí, proste to bude paráda, ani sa o tom nedozvieme, lebo to celé upečiete vy, lebo ak to bude veľká vec nad dvesto, tak to bude iba u vás doma. Len sa dozvieme výsledok, že čo to bude? To normálne, že kto čo kde upiekol. Vy ste schopní dať ešte Váhostavu investičnú pomoc, ja inač by som sa nečudoval, keby že tak počkáte tichúčko, že či sa to neuprace, a po pol roku sem prídete, že, že, Doprastav prípadne, že Doprastav ide robiť niečo a že teda investičnú pomoc, viete. To by bola krásna skúška pravdy, že keby som; aj som rozmýšľal, či predložím pozmeňovací návrh, že do podmienok na prijatie poskytnutia investičnej pomoci nemôže byť, že firma prešla reštrukturalizáciou, uspokojila menej ako dve tretiny svojich, jak by ste tu krútili nosom. Nie, vy by ste nekrútili nosom, vy by ste to odignorovali. Odignorovali, lebo viete, že presne nad tým je urobený kríž. To brutálne ticho nad tým, a to je moja výčitka, tá dohoda, pakt o neútočení medzi mediálnymi domami, ktorý teraz nastal, všimnite si, ako sa nepíše o tom, že desaťtisíce rodín sa poškodzuje, je ticho. Všetci to chcú proste už mať za sebou, chcú to len upratať, a to je zákerné, to berte ako výčitku. Normálne som z toho zhrozený a sklamaný. A vy s tým rátate, vy viete, že cez Širokého Pravdu nepôjde nič a cez iných, iný mediálny dom tiež nič nepustí, lebo majú pakt o neútočení, zákerne, cynicky s týmto kalkulujete. Jediná, posledná možnosť, kde sa niektoré veci možno dozviete, sú tu, ja ju využívam a preto to ľuďom hovorím. Hrajú s vami nečestnú hru, nečestnú hru aj v zákone o investičnej pomoci a v zákone o reštrukturalizácii.